
RACHEL DOVE

Juleønsket

Denne oversettelsen er redigert av: Jeanita Edholm

Miniserie: Jordmødrene i Carey Cove


La deg rive med av julestemning og romantikk i den nye miniserien Jordmødrene i Carey Cove. Dette er fjerde og siste bok i serien.

Kjære leser,

Takk for at du leser Marnie og Ash’ historie! Det har vært en sann glede å tilbringe tid i Carey Cove, og følge jordmødrene og legene i julepyntede Cornwall. Jeg håper du liker historien like mye som jeg likte å skrive den. Jeg skriver allerede på vårt neste eventyr, så vi ses snart!

Som alltid, takk for at du leser, kjøper og deler kjærligheten for bøker.

Rachel

Herregud, disse stolene er overraskende ukomfortable. Jeg må nevne det for Nya når jeg er tilbake på jobb. Få putene stoppet om eller noe.

Marnie satte seg til rette og smilte til de andre på venterommet. Hun var her som pasient. En ny opplevelse for henne.

Det var en kald desemberdag, en dag hun hadde gledet seg til helt siden hun fikk barnet sitt. Sist hun var her, skulle hun føde. Barnet hennes ble forløst av kollegaene hun elsket og verdsatte. Hun hadde gått fra å være en enslig jordmor med et knust hjerte til å bli mor i lokalsamfunnet hun elsket.

Hun hadde kommet så langt fra den stranden på Bali. Fra jenta som lo på bildene sammen med Oliver, mens verdens severdigheter og landemerker dannet bakteppet for reisebildene deres. Fra å leve med en løgn hun ikke oppdaget før det var for sent. Hun hadde kommet hjem med sand i kofferten og et knust hjerte. Carey Cove hadde vært et sted å trekke seg tilbake til. Et sted å starte et nytt liv, et liv hun aldri hadde trodd hun skulle få.

Nå var hun den ganske slitne hormonelle moren som satt sammen med de andre nybakte mødrene og babyene og ventet på seksukerskontrollen. Hun hadde vondt i ryggen, og setet på den tynt polstrede stolen var for stivt for kroppen hennes, som fortsatt var på bedringens vei. Violet snufset i armene hennes. Den nyfødte datteren sovnet igjen, og da Marnie kikket på henne, ble hun overveldet av kjærlighetsrusen.

Hun følte den ofte. Hun hadde vært heldig, det visste hun. Så heldig, og hver gang hun så på Violet, ble hun minnet på det.

I går hadde hun grått tårer av ren glede fordi Violet hadde nyst på en søt måte. Dagen før det var det da hun så de bittesmå antrekkene hennes henge til tørk. Hun var helt betatt av henne, fullstendig forelsket i den vidunderlige bylten. Hun kunne fortsatt ikke helt tro at hun hadde blitt mor.

Hun lurte på hvordan det gikk med avløseren hennes. Hun hadde ikke sett noen nye jordmødre så langt, og de andre ba henne stadig om å glemme stedet og pasientene. At alt var under kontroll, og hun skulle bare nyte tiden med barnet sitt. Det gjorde hun også, men hun klarte ikke helt å dempe nysgjerrigheten rundt avløseren. Carey House hadde ikke behov for mange vikarer; når folk først kom, hadde de en tendens til å bli. Det sa mye om stedet, tenkte hun.

Selv nå føltes venterommet mer som en koselig stue enn de vanlige, kalde, kliniske venteområdene som helsebygninger vanligvis har som standard. Det var ikke ubehagelig å sitte her og vente, bortsett fra de litt harde stolene.

De andre mødrene pratet seg imellom. Hele stedet var pyntet med julepynt, noe som minnet henne på at hun vanligvis pleide å pynte hjemme nå. Hun hadde begynt, men med Violet hadde hun nok å gjøre med å rengjøre alle overflater i huset når hun ble litt rastløs eller kjedet seg. Ikke at Violet var et irritasjonsmoment. Hun kunne ikke slutte å se på datteren og beundre hver eneste lille lyd og hvert eneste ansiktsuttrykk. Babyer var langt fra kjedelige, men hun savnet rutinen. Latteren sammen med kollegene.

En av kvinnene lo på den andre siden av rommet, og hun tok seg selv i å lytte til samtalene.

«Hele seks timer! Jøss, jeg skulle ønske mine sov så godt. Jeg sverger, jeg sov foran tørketrommelen forleden natt. Lyden var det eneste som hindret denne lille apekatten i å skrike!»

«Ikke snakk til meg om sprukne brystvorter. Da jeg fikk min andre, var jeg klar til å slå den neste som kalte meg Dolly Parton. Jeg hadde så vondt. Hva er poenget med store pupper når de føles som to harde steiner? Jeg vet ikke hvordan vi fikk vårt tredje barn etter det. Jeg var ferdig!»

Marnie satt der, holdt Violet inntil seg og nøt hvert minutt. Nå var hun ikke bare en tilskuer til disse historiene. Hun trengte ikke lenger bare å nikke og føle med dem! Nå hadde hun sine egne historier å dele. Selv om hun følte seg ganske selvtilfreds for øyeblikket. Alt var bra. Nesten ingen hormonsvingninger i det hele tatt. Hvis hun bare fikk sove ordentlig, ville livet bli ganske perfekt. Det føltes som om Violet var premien, fremtidsdrømmen som hun hadde realisert, hun og bare hun.

«Disse stolene er litt harde, er de ikke?» En mor som satt ved siden av henne, flyttet på seg.

«Jeg er glad du sa det. Jeg trodde det bare var ryggen min som var vond», svarte Marnie med et smil. «Jeg elsker antrekket hans.»

«Takk, det er det andre klesskiftet hans i dag. Vi hadde en litt eksplosiv nummer to i morges. Jeg fylte en hel vaskemaskin. Det var opp til ørene på ham!»

De to kvinnene lo sammen. «Jeg heter forresten Vicky, og bæsjemaskinen heter Benjamin.»

«Marnie, og dette er min lille Violet. Er han din første?» Marnie kjente henne ikke igjen, men hun var i fødselspermisjon fra Carey House, og tok seg heller ikke av alle mødre som kom inn dørene. Hun hadde ikke noe hastverk med å komme tilbake ennå. Det var avhengighetsskapende å føde barn, og det var fint å være tilbake i steinbygningen som hun elsket, men hun hadde det ikke så travelt med å få fødselspermisjonen overstått. Hun ville nyte hvert øyeblikk med den lille datteren sin før det ble hektisk. «Violet er min.»

«Nei, jeg har også en treåring. Jaxen. De sier at man glemmer hvor slitsomt det er å få sitt første barn. Det føles som min førstefødte noen ganger, når han skriker klokken tre om natten. Det er utrolig hva man glemmer. Eller stenger ute!» Vicky lo igjen, og Marnie nikket.

«Alt er nytt for meg ennå.» Hun fortalte ikke at hun jobbet som jordmor her, og at hun hadde forløst hundrevis av barn innenfor disse veggene. «Det er kanskje bare hormonene, men jeg elsker hvert minutt.» Selv klokken tre om natten, da hun matet datteren og følte at hun ikke hadde sovet på en måned, visste hun at det var verdt det.

«Det finnes ikke noe lignende, hva?» Vicky sa seg enig og så ned på Benjamin, som nå var våken og opptatt med å prøve å spise den lille neven sin. «Jeg sverger, jeg trodde aldri jeg skulle få en til. Du vet, når man får det travelt, blir det trangt om pengene. Men han er verdt det.»

«Jeg er helt enig», sa Marnie og tenkte på de månedene med IVF hun hadde gått gjennom. «Det er det beste. Bortsett fra tretthet og bæsjeepisoder, selvfølgelig.»

De to kvinnene begynte å prate, og Marnie oppdaget at hun virkelig koste seg. Det var som å bli sluppet inn i en klubb hun ikke hadde hatt adgang til før. Hun var medlem nå, en fullverdig mamma. Nå slapp hun å høre på anekdoter om søvnløse netter og annet som hun ikke var delaktig i. Endelig hadde hun fått den statusen hun hadde lengtet etter og fryktet at hun aldri ville få. Mor. Vicky var i ferd med å fortelle henne om den lokale barnehagen i området som sønnen gikk i, men plutselig ble hun stille.

«Vicky!» spurte hun og lurte på hvorfor hun stirret tvers gjennom rommet og imiterte en gullfisk. «Går det bra med deg?» Benjamin fnøs, og selv ikke det fikk Marnies samtalepartner til å reagere. Leppene hennes beveget seg, men ingenting kom ut. Marnie så seg rundt i venterommet. Ved siden av henne stakk Vickys albue ut og dultet borti Marnies.

«Hva?» Enda en dytt, og Marnie snudde seg for å se hva hun stirret på. En annen pasient hadde nettopp kommet inn på venterommet, og en mann stod og snakket med henne med ryggen til dem. Marnie la merke til klærne hans og rynket pannen. Han var kledd i personaluniform. «Hvem er det», mumlet hun. Hun så på profilen hans uten å ville det. Han var over to meter høy. Hun var i barselpermisjon når de hadde fått inn en sexy vikar.

En vikar … Å, nei. Var denne muskuløse Adonis hennes midlertidige erstatter?

«Har du sett ham før?» spurte hun Vicky.

Erstatningen hennes skulle vært på plass allerede. Kanskje han ikke var hennes. Eller rettere sagt, erstatteren hennes. Marnie ristet på hodet. Kanskje hormonene hadde kommet litt opp til overflaten igjen. Hun lurte på hvordan han så ut. Bakhodet hans var pent nok. Kort, mørkebrunt hår på toppen av en kraftig nakke og tykke skuldre, som førte ned til en velbygd overkropp.

«Nei, og jeg vet ikke hvor de har fått ham fra», pustet Vicky ved siden av henne. «Men de burde skaffe seg flere som ham. Han er fin å se på, ikke sant?»

Tatt i å glane på en mann på seksukerskontrollen. Hun kunne bare forestille seg hva kollegene hennes ville synes om det.

Hun viftet seg i ansiktet med den frie hånden og prøvde å få luften tilbake i lungene. Det var ikke derfor hun var her.

Marnie flyttet fokuset tilbake til Violet og prøvde å distansere seg fra samtalen. Hun smuglyttet aldri på venterom, ikke på private samtaler. Hun hadde ikke tenkt å begynne nå. Eller her. Hun var her som nybakt mor, akkurat som de andre.

«Du kan ikke engang snakke. Hvorfor jobber han her? Det er litt bortkastet, spør du meg. Han burde jobbe på fertilitetsklinikken.» Vicky var tydeligvis ikke redd for å si hva hun mente. Eller for å senke stemmen.

Mannen snudde seg litt mot dem. Hun kremtet for å stoppe latteren som truet med å bryte frem.

«Jeg tror han hørte deg. Jeg vet ikke hvem han er, jeg har aldri sett ham før heller.»

Mannen snudde seg og rettet blikket i deres retning. Og de ganske lange beina hans. Hun lurte på hvilken skostørrelse han hadde da føttene hans stoppet midt i rommet.

Alle damene på venterommet rettet seg kollektivt opp, glattet ut hårlokker på avveie og grep etter sminkepunger fra veskene sine. Marnie satt urørlig. Hun hadde ikke tenkt å pynte seg for en mann. Selv ikke for en kjekkas i jordmorklær. Hun kunne ikke ha rørt seg om hun så hadde villet. Han så rett på henne, og hun klarte ikke å rive blikket bort.

Var dette erstatteren hennes? Nå var arbeidskameratene hennes i trøbbel. En advarsel hadde vært fint, mine damer!

«Mine damer, hvis jeg bare kunne få et øyeblikk av tiden deres.» Han nikket til helsesøsteren som var opptatt med å veie babyer i et hjørne av rommet. «Beklager at jeg forstyrrer.»

Jøss, altså. Mannen var nydelig, i mangel av et bedre ord. Velskapt. Han var som en diger trestamme som stod foran henne. Hun forsøkte å la være å fokusere på den hasselnøttbrune fargen i øynene hans. Den minnet henne om trærne om våren. Det grønne og det brune i øynene hans hadde en helt egen farge. En farge hun ikke helt kunne plassere.

«Jeg er Ash Ellerington, den nye midlertidige jordmoren. Dere må kanskje ha litt tålmodighet med meg, mine damer.» Han hevet den dype stemmen og henvendte seg til rommet. «Det er min første dag her på Carey Cove, men jeg lærer fort. Jeg vet at forgjengeren min allerede er veldig savnet, men jeg håper at jeg kan hjelpe til mens jeg er her.»

Smilet hans var sjarmerende, og Marnie så hvordan kvinnene ble fortryllet av ham. Mer enn de allerede hadde blitt av å beundre kroppen hans.

Han har i hvert fall et godt forhold til kvinner.

Han snudde seg tilbake mot henne og smilte. Hun så bort.

Jeg tror ikke det. Du overbeviser ikke meg.

«Erstatter for hvem?» spurte hun, og visste allerede svaret, men ville likevel ikke at det skulle være sant. Han var sent ute, uansett! Første dag i dag? Hva i all verden? Han skulle ha begynt for to uker siden! Hun tenkte på pasientene sine, på kollegaene som delte på arbeidsmengden hennes mens hun tok seg av den nye babyen sin og fant seg til rette som alenemor. Tanken irriterte henne. Hvorfor var han ikke her for to uker siden? Hvorfor hadde de ventet på ham, og ikke bare bestilt noen andre? Mannen så seg rundt i rommet og la merke til den åpenbare interessen for samtalen deres.

«En av jordmødrene, fødselspermisjon», svarte han vagt. Og ganske avvisende, tenkte Marnie for seg selv. Hun hadde allerede bestemt seg for å mislike ham, virket det som. Visste han ikke engang hvem han erstattet? Hun kjente arbeidsstresset krype nedover ryggen og hatet ham for at han fikk henne til å føle det slik på en så god dag. «Unnskyld meg, mine damer, jeg må videre.»

Jeg håper han gjør en god jobb. Første dag, ja!

Hun hadde pakket dem begge godt inn mot kulden, og var ikke kommet langt utenfor dørene til Carey House da hun hørte kollegaens stemme bak seg.

«Marnie, jeg er glad jeg fikk tak i deg! Har du tid et øyeblikk?»

Hun snudde seg for å se på venninnen Nya og ble sjokkert over å se Ash stå ved siden av henne. Instinktivt følte hun at øynene hennes smalnet i hans retning.

«Hei, Nya! Jeg skulle gjerne ha sagt hei, men jeg vet at dere er opptatte.» Hun så Ash inn i øynene. «De første dagene pleier å være travle.»

Nya lukket avstanden mellom dem og omfavnet henne i en stor klem. Violet protesterte fra bilsetet i Marnies hender. Nya bøyde seg ned for å se nærmere på den lille jenta. «Unnskyld, min lille skjønnhet! Vi savner bare mammaen din her!» Hun strakte ut hånden og glattet teppene hennes litt mot kulden før hun vendte smilet tilbake mot Marnie. Hun var virkelig lykkelig for tiden. Marnie var så glad på venninnens vegne, og Theo var en så flott fyr. Det var lett å elske de to sammen. «Jeg ville ikke oppholde deg i dette desemberværet, men jeg ville at du skulle møte Ash.»

«Hei, Marnie. Jeg heter Ash, som du vet.» Han rødmet. «Hyggelig å treffe deg. Jeg har hørt at jeg har mange jordmorferdigheter å måle meg med.» Han hevet et øyebryn, og hun smilte høflig tilbake.

«Hyggelig å treffe deg, Ash. Jeg håper …»

Så gjorde hun en feil. En ganske stor feil som kom helt overraskende på henne.

Hun håndhilste på ham. Det kan ha vært det faktum at hun elsket å være en ny og stolt alenemor, men at hun også var en kvinne. Og en hormonell en. Hun kunne ha forklart det med mange ting, men hun visste hva hun følte. Det var som om et lyn slo gjennom kroppen hennes. I samme øyeblikk som han lukket fingrene rundt hennes, var det som om de hadde sveiset seg fast til hverandre.

Da hun klarte å huske hvor hun var, fokuserte hun på ansiktet hans. Han så like forvirret ut som hun sikkert gjorde. Leppene hans åpnet seg, og tungen fuktet de tørre leppene. Hun forstod. Hennes føltes som Sahara. Hun svelget og innså at hun hadde sluttet å snakke midt i en setning. I stedet for å svare som en kompetent yrkeskvinne, stirret hun i stedet måpende på ham. Hendene deres satt fortsatt fast i håndtrykket. Marnie så ut til å komme seg først.

«Unnskyld, jeg skulle til å si velkommen, og takk. Jeg vet at alle vil få deg til å føle deg hjemme her – det er vår greie», sa hun i en fart, og det var da hun klarte å få fingrene til å bevege seg. Hun brøt kontakten og så at Nya sendte henne et merkelig blikk.

Hva var galt med henne?

Ash la hodet på skakke for å se på Violet. Marnie så ham smile til datteren, og så smilte den lille madammen tilbake.

Hun smilte! Til ham! Har jeg ikke lært deg noe, Padawan?

Hun ble nødt til å ta en alvorsprat med avkommet sitt.

«Du smiler allerede, hva? Flink jente!»

Han trakk på smilebåndet av Violet, og Marnie så på mens datteren smilte stort til ham. Et stort, strålende smil av ren lykke. Det var som om selveste julenissen hadde stoppet innom for å hilse på.

Du smiler til fienden vår, lille venn.

Hun hadde forventet at datteren ville støtte henne, men hun var tydeligvis svak for et kjekt ansikt.

Hun trakk kåpen litt tettere rundt seg da vinden tiltok rundt dem. Somrene her i Carey Cove var fantastiske, og vintrene vakre, men kalde. Ash sendte henne et bekymret blikk, men hun ignorerte ham. Hun trengte ikke hjelpen hans.

«Det er best jeg får henne inn i bilen.» Hun holdt bilsetet litt nærmere kroppen. «Hyggelig å treffe deg. Ring meg senere, Nya.»

«Deg også. Det var hyggelig å treffe dere begge.» Han nikket til Violet. «Jeg skal la deg få varmen i deg.»

«Takk.» Hun smilte til ham, og nikket til Nya. «Vi ses snart, Ash.»

De to tok farvel, og Marnie gikk sin vei. Da hun var ute av syne, stoppet hun opp og så på håndflaten som hadde berørt Ashs. Hun kjente fortsatt en prikking i huden som hun visste ikke hadde noe med den korniske vinteren å gjøre.

Hun tenkte fortsatt på ham da hun kom hjem.

Hva pokker var det?

Hun hadde vært forelsket i noen få mennesker da hun var gravid. Idris Elba i … hva som helst, for eksempel. Hun hadde sett The Avengers på repeat. Hun forstod den oppførselen. Hun var jordmor, hun kjente alle historiene, alle historiene om merkelige lyster og drifter. Men nå? Hun var ferdig med menn. De skulle bli som Gilmore Girls, uten den søte og litt sure kaféeieren. Det var det Ash var. En unødvendig karakter.

Lyn? Pøh.

Hun trengte det ikke. Dessuten skulle han dra uansett. Han var vikar for henne. Ikke at han var interessert, selvfølgelig. Hun hadde sett det merkelige blikket han hadde sendt henne etter håndtrykket. Violet likte ham, men hun var en baby. Ash ville snart være borte, og hun ville være tilbake på jobb. Mer var det ikke å si om den saken.

Sophie hastet nedover korridoren. «Du kommer til å få litt av en første dag! Rop hvis du trenger noe!»

Hun skyndte seg inn på en av fødestuene. Ash ble stående alene igjen i korridoren. Seksukerskontrollen var over for i dag, og nå skulle han forløse sitt første barn på Carey House.

«God ettermiddag!» sa han blidt da han kom inn i fødestuen. «Mr. og Mrs. Evanshaw?»

Pasienten, en pen, ung kvinne ved navn Hayley, satt på sykehussengen. Monitoren var festet til magen hennes og overvåket babyen. Ash gikk bort til utskriften og sjekket at alt var i orden med mor og baby. Mr. Evanshaw stod ved siden av sengen og så svært bekymret ut. Han var askegrå i ansiktet.

«Hei, Hayley, vær så snill. Dette er Tom.»

«Hei, Tom.» Ash rakte ut hånden og la merke til at den vordende farens hender skalv. Han hadde allerede lest journalnotatene. Moren var i førtiende uke pluss fem dager, og mer enn klar til å møte sitt første barn. Hayley var helt fin og avslappet, men Ash kunne kjenne spenningen komme i bølger fra faren. «Så, første baby i dag, hva, pappa?»

Tom skar grimaser i stedet for å smile tilbake, og Ash klappet ham på skulderen. «Ikke vær redd. Jeg heter Ash Ellerington. Jeg skal være jordmoren deres i dag. Jeg kommer snart tilbake for å se til dere begge.»

Hayley var fem centimeter åpen og hadde god fremgang. Barnet hadde det bra. Et typisk svangerskap, virket det som. De første babyene var ofte treige. Han hadde en rolig ettermiddag foran seg.

Han gikk til sykepleiernes stasjon. Nya satt og jobbet ved datamaskinen. Hun stoppet i samme øyeblikk som han nærmet seg og ga ham et smil.

«Hei, Ash, hvordan har det gått? Går det etter planen med din første pasient?» Hun nikket mot fødestuen han nettopp hadde forlatt.

«Det har gått greit så langt. Jeg kom bare for å hente turnusplanen min.»

Nya nikket. «Å, ja, jeg skal få skrevet den ut til deg. Du skrev ikke inn noen fridager du trengte. Vil du gi meg beskjed om det?»

Hun var så snill, men tok feil. Hun antok at han hadde et liv utenfor dette stedet. Han ristet på hodet.

«Nei, det går bra. Jeg har ikke noe spesielt sted å være.»

Han hadde ikke noe hjem heller, egentlig. Leieboligen han bodde i var fin, men det var bare ett av et dusin steder han hadde bodd de siste månedene. Han bodde aldri for lenge på ett sted. Det var slik han likte det.

«I julen!» Nya hørtes vantro ut ved tanken. «Du kommer ikke til å kjede deg her. Det skjer ting her, særlig om vinteren.»

Aske ante ikke hva hun mente, men smilet hennes fikk frem hans eget.

«Jaså! Vel, det får jeg passe meg for.» Uansett hvilken magi dette stedet hadde, tvilte han på at noe av den ville smitte over på hans korte opphold. Han var her for å jobbe og komme seg videre. Jobbe, sove, flytte, gjenta. Han hadde ikke tid til magi. Han banket på døren til fødestuen og gikk inn. Smilet i ansiktet hans, den avslappede væremåten hans, avslørte ikke at han var en mann med smerter. Han likte det slik.

*

«Det er noe galt», stønnet Hayley. Tom prøvde å tørke henne over pannen med en kald klut. Det gjorde henne bare enda mer urolig.

«Tom, kutt ut.» Ash var iført kjortel og hansker og sjekket babyens stilling. Babyens hode var i ferd med å krone, men Hayley begynte å bli sliten. Babyens statistikk begynte å endre seg, og ikke til det bedre.

«Ash, hva er galt? Ash?» Tom begynte å bli engstelig, i tillegg til at han allerede var nervøs. Ash måtte holde dem rolig, ikke skremme Hayley. I tillegg måtte han berolige Tom, som var et nervøst vrak. Ting kunne fort eskalere på disse fødestuene. Han tenkte tilbake på den han hadde vært i. Hvordan det hadde endt. Det gjorde ham enda mer bestemt på å holde foreldrene rolige og forløse barnet på en trygg måte.

«Ok, Hayley», begynte han og fikk oppmerksomheten hennes mens han ba Tom om å ta hånden hennes. «Tom, du må holde deg rolig. Du begynner å bli sliten, og vi må få babyen trygt ut. Monitoren viser tegn på stress.»

«Stress?» gjentok Tom, med en stemme som skrek av panikk. «Hva mener du med det? Vi vet ikke engang hva vi skal få! Hayley, går det bra med deg?»

Hayley hadde begynt å gråte. Veen hennes var ikke langt bak tårene. Ash tok kontroll over situasjonen.

«Tom, Hayley, se på meg.» Begge foreldrene snudde seg mot ham med store, redde øyne. «Hayley, når du får trang til å presse ved neste ve, vil jeg at du skal presse. Hvis jeg stopper, må du stoppe. Ok?»

Hayley nikket og løftet hodet litt, som om hun forberedte seg på å gå i kamp. «Ok.» Hun grep Toms hånd. Tom var så blek at han var gjennomsiktig, og øynene hans var oppsperret av redsel.

«Tom», sa Ash, «det kommer til å gå bra. Du kommer til å møte babyen din når som helst.»

Det brakte ham tilbake. Han begynte å smile, nikket og strakte seg etter sin kones andre hånd. Da veen tok tak, gikk Ash i aksjon.

«Press, Hayley!» sa Tom, ansiktet hans var nå tårevått «Press!»

Ash hjalp henne med å få ut resten av ansiktet til den lille babyen. «Pust, Hayley!» oppfordret han. «Godt gjort, jeg kan se hodet.» Det var ikke alt han kunne se. Årsaken til de synkende verdiene var viklet rundt babyens hals. Tom gikk nærmere for å ta en titt. Ash så ansiktet hans da han så navlestrengen. Han kikket på Ash, og Ash ristet på hodet. Uttrykket hans fortalte ham at han ikke skulle si noe til Hayley. «Babyen din er nydelig!» sa han til Hayley, og gikk raskt bort for å trekke navlestrengen bort fra babyen.

«Er den …?» begynte Tom.

«Perfekt.» Han avbrøt ham med et smil. Navlestrengen ble fjernet, og Ash kunne se på monitoren at babyens verdier allerede var på vei oppover. «Ved neste sammentrekning skal vi presse litt mer. Si fra når du er klar, Hayley.»

Tom mistet sjenansen etter det. Han holdt Hayleys hånd fast og la den ene hånden rundt låret hennes mens hun dyttet barnet deres ut i verden. Ash overleverte ham til en av sykepleierne. Han ville at den lille skulle trippelsjekkes. Det ville berolige både ham og foreldrene. Det var en komplikasjon, det skjedde. Han visste det. Men babyen skrek, og var tydelig irritert over å bli fjernet fra et så komfortabelt hjem. Friske lunger. Glødende rosa i fargen. Skjelvende etter prøvelsene ved å bli født, og med øyne som åpnet seg for å se ting for første gang.

Bittesmå fingre og ti tær. En liten hårklump på toppen av hodet. Han lignet Tom, tenkte Ash. Han holdt den lille gutten et øyeblikk før han la ham rett på brystet til Hayley. Den lille gutten ga fra seg et iltert skrik, men da han fikk øye på moren sin, stoppet han opp. Han bestemte seg for å stirre på henne i stedet. Tom la armene rundt dem begge og hvisket knapt sammenhengende ord av kjærlighet og glede til familien han nettopp hadde vært med på å skape.

Ash ga henne medisinene som skulle forløse morkaken. Sykepleierne ryddet opp, og Sophie kom inn med te og ristet brød til moren. Ash jobbet metodisk med papirarbeidet og kontrollene. Han sørget for at alt og alle ble tatt hånd om.

Han prøvde å ikke høre på Tom, men han kunne ikke unnslippe ordene. «Jeg elsker dere begge så høyt. Hayley, se på ham. Du klarte det.» Babyen ga fra seg enda et skrik, og de to brøt ut i gråtkvalt latter. «Vi er en familie. Endelig.»

Tom holdt dem begge inntil seg, og både han og Hayley gråt og smilte mens de betraktet barnet sitt.

«Gratulerer», sa Ash til dem begge, mens han så på den myke, perfekte bunten i armene deres og kjente et stikk i hjertet som nesten fikk ham til å miste motet. «Dere har fått en nydelig liten gutt.»

«En gutt!» strålte Hayley. «Tom, du har fått sønnen din!»

Ash kunne se på Toms ansiktsuttrykk at han ikke brydde seg om det. Han kunne ha blitt far til et knallgult romvesen, og han ville fortsatt ha hatt det samme latterlige, tåpelige ansiktsuttrykket. Tom var bare takknemlig for at de begge var her, og at de hadde det bra. Det var derfor han holdt dem så tett inntil seg. De var hans verden. Tom kysset Hayley og gråt igjen. «Jeg var så redd, Hayley.» Han kikket bort på Ash og tok seg litt sammen. «Takk, Ash, virkelig.»

«Hayley gjorde det harde arbeidet. Gratulerer igjen, sykepleierne kommer snart for å se til deg, men hvis dere trenger noe, er det bare å trykke på ringeknappen.»

Han stod rett utenfor døren og samlet tankene før han skulle tilbake til arbeidet, da Tom kom ut for å finne ham. Han rakte hånden ut mot Ash. Ash ville ta den, men Tom trakk ham inn til seg og ga ham en klem.

«Takk skal du ha. Jeg fikk panikk da jeg så navlesnoren rundt halsen hans. Du sa det ikke til henne engang.»

Han trakk seg tilbake, og Ash ga ham et klapp på ryggen.

«Ingen vits i å bekymre henne når hun allerede var opptatt», sa han og avfeide alvoret i situasjonen. Det var ganske vanlig at navlesnoren ble viklet rundt babyenes hals, det var ikke som om han ikke hadde sett det før. Det var bare merkelig at hans første fødsel hadde vekket så mange minner om hans egen. «Hun klarte seg veldig bra. Du har fått deg en nydelig familie, Tom.»

«Takk», utbrøt Tom. «Han er fantastisk. Vi kaller ham Noel etter årstiden.»

Ash lo. «Perfekt navn for en julebaby. Jeg liker det.»

Tom nikket. «Hayley valgte Ashley som mellomnavn.» Ash visste ikke hva han skulle si. Det hadde ikke skjedd før, på noen av de stedene han hadde forløst barn. En liten gutt i Carey Cove skulle få navnet hans. «Jeg fortalte henne hva du gjorde. Vi vil begge to gjerne gi ham navnet ditt, hvis det er greit for deg.»

Ash nikket og svelget følelsene ned før han stolte på at stemmen ikke ville svikte ham som en hormonell tenåringsgutt.

«Tom, det ville være en ære. Takk.»

Senere, da de gikk av vakt, dyttet Sophie et bilde under nesen på ham.

«Vær så god. Ditt første barn til veggen.»

Det var et bilde av Noel, kledd i juleantrekk og med votter med på de små hendene sine.

«Jøss, takk.»

Sophie strålte mot ham. «Han er en liten skjønning, ikke sant?» Hun rakte ham en penn, la vesken over skulderen og festet frakken. «Ikke glem å skrive detaljene på baksiden. God natt, Ash.»

«God natt, takk igjen», sa han og så de andre ansatte gå mens renholderne støvsugde rundt dem. En radio spilte et sted i bakgrunnen, julesanger i en loop av moderne og klassiske sanger. The Pogues startet da han åpnet pennen. Han skrev datoen, etterfulgt av babyens navn.

Noel Ashley Evanshaw

3,5 kg

Forløst av Ash Ellerington.

Han skjøv seg bakover fra skrivebordet, reiste seg fra stolen og festet bildet til tavlen. Et hav av babyer kikket tilbake på ham. Han så på ansiktene til familiene. Alle så forskjellige fra hverandre.

Ashs øyne stoppet på et fotografi. Marnie. Fødselsbildet hennes var også her. Han så seg rundt, men ingen så på ham. Han tok ut nålen og så nærmere på bildet. Ingen mann eller medmor i rommet, ved hennes side. På bildet satt Marnie og smilte fra sykehussengen, med kollegene rundt sengen. Han snudde det. Violets fødselsdato stod der, for bare noen få uker siden. Fødselsvekten hennes og navnet hennes. Under det hadde noen skrevet «Marnies mirakelbarn», omgitt av et hjerte.

Han kjente ikke igjen skriften fra noen av papirene han hadde sett før. Han lurte på om Marnie hadde skrevet det selv. Han strøk fingeren over den elegante skriften og satte forsiktig bildet tilbake på plass på tavlen. Det var i nærheten av bildet av Noel og foreldrene hans. Ash flyttet bildet til det var litt nærmere Marnies. Han visste egentlig ikke hvorfor. Kanskje det var fordi han følte at han arbeidet for henne. Marnie ville tross alt ha tatt imot Noel hvis hun ikke hadde hatt permisjon. Noel tilhørte henne også, tenkte han. Det var derfor de hadde det bedre sammen blant et hav av glade ansikter.

Det var virkelig den merkeligste første dagen han hadde hatt på lenge. Og da hadde han ikke engang tenkt på lynet han hadde følt da han håndhilste på henne. En virkelig merkelig første dag. Ash hadde elsket det.

